3. Նախագահ Սարգսյանը Վիեննայից վերադառնալիս օդանավում տված հարցազրույցում նշում է, որ Ադրբեջանի նախագահը, նայելով իրեն և միջնորդներին, հանդիպման ժամանակ հայտարարել է, թե ապրիլյան ռազմական գործողությունները հայկական կողմն է սկսել։ Իհարկե, միամիտ պետք է լինել` կարծելու համար, որ Ալիևն ինքնակամ ԱՄՆ պետքարտուղար Ջոն Քերիի և ՌԴ արտգործնախարար Սերգեյ Լավրովի ներկայությամբ պետք է խոստովաներ, որ իրենք են սկսել հարձակումը և պաշտոնապես ստանձներ հրադադարի համաձայնագրերը խախտելու պատասխանատվությունը։ Բայց հայկական կողմին նման մեղադրանքներ ներկայացնելն ակնհայտորեն ցույց է տալիս, որ հրադադարի ռեժիմը պահպանելու, հակամարտությունը խաղաղ բանակցությունների միջոցով լուծելու տրամադրվածության մասին նրա հայտարարությունները զրոյական արժեք ունեն, և որ առանց որևէ կաշկանդման Բաքուն շարունակելու է պատերազմի շանտաժը։